മൈസൂരു കൂട്ട ബലാത്സംഗക്കേസ് പ്രതികള്ക്ക് നുണ പരിശോധന നടത്താനൊരുങ്ങി പോലീസ് ബംഗളുരു: മൈസൂരു കൂട്ടപീഡനക്കേസ് പ്രതികളെ നുണ പരിശോധനയ്ക്ക് വിധേയരാക്കാനൊരുങ്ങി കര്ണാടക പോലീസ്. തമിഴ്നാട് തിരുപ്പൂര്, ഈറോഡ് സ്വദേശികളായ ആറ് പേരാണ് നിലവില് പോലീസ് കസ്റ്റഡിയിലുള്ളത്. ക്രൂരപീഡനത്തിന് ഇരയായ പെണ്കുട്ടി മുംബൈയിലെ സ്വകാര്യ ആശുപത്രിയില് ചികിത്സയിലാണ്. പെണ്കുട്ടിക്ക് കടുത്ത മാനസിക ആഘാതമേറ്റതിനാല് തിരിച്ചറിയല് പരേഡ് നടത്താനും സാധിച്ചിട്ടില്ല. ഇവരുടെ കുടുംബാംഗങ്ങളില് നിന്ന് മൊഴി രേഖപ്പെടുത്താനും ഇതുവരെ സാധിച്ചിട്ടില്ല. പെണ്കുട്ടി സാധാരണ മാനസിക അവസ്ഥയിലേക്ക് തിരിച്ചെത്താത്ത സാഹചര്യത്തിലാണ് അന്വേഷണത്തിന് ശാസ്ത്രീയ തെളിവുകളെ ആശ്രയിക്കാന് പോലീസ് തീരുമാനിക്കുന്നത്. ചോദ്യം ചെയ്യുന്നതിനിടെ കുറ്റാരോപിതരുടെ ഹൃദയമിടിപ്പ്, രക്തസമ്മര്ദ്ദം, ശ്വാസോച്ഛ്വാസം, ചര്മ്മത്തിലെ വൈദ്യുതി വാഹകശേഷി തുടങ്ങിയവ അടിസ്ഥാനമാക്കിയാണ് നുണ പരിശോധന നടത്തുന്നത്. കഴിഞ്ഞ 24ന് ചാമുണ്ഡി ഹില്സിന് സമീപത്തെ ലളിതാദ്രിപുരയിലാണ് എംബിഎ വിദ്യാര്ത്ഥിനിയായ 22കാരി കൂട്ടബലാത്സംഗത്തിന് ഇരയായത്. മലയടിവാരത്തെ പാറക്കെട്ടില് സുഹൃത്തിനൊപ്പം ഇരിക്കുകയായിരുന്ന പെണ്കുട്ടിയെ അക്രമിസംഘം ബലാത്സംഗം ചെയ്യുകയായിരുന്നു. മഹാരാഷ്ട്ര സ്വദേശികളായ ഇരുവരോടും സംഘം പണം ആവശ്യപ്പെട്ടത് സുഹൃത്ത് എതിര്ത്തതോടെയായിരുന്നു അക്രമം. സുഹൃത്തിനെ തലക്കടിച്ച് വീഴ്ത്തിയ ശേഷം പെണ്കുട്ടിയെ ഒറ്റപ്പെട്ട പ്രദേശത്തേക്ക് വലിച്ചിഴച്ച് കൊണ്ടുപോയി ഉപദ്രവിക്കുകയായിരുന്നു.